ΣΥΝΕΛΕΥΣΗ ΙΣΗΣ ΕΚΠΡΟΣΩΠΗΣΗΣ ΤΗΣ ΣΥΜΒΑΣΗΣ ΠΟΥ ΣΥΝΑΦΘΗΚΕ ΜΕΤΑΞΥ ΤΩΝ ΚΡΑΤΩΝ ΤΗΣ ΑΦΡΙΚΗΣ, ΤΗΣ ΚΑΡΑΪΒΙΚΗΣ ΚΑΙ ΤΟΥ ΕΙΡΗΝΙΚΟΥ ΚΑΙ ΤΗΣ ΕΥΡΩΠΑΪΚΗΣ ΕΝΩΣΗΣ (ΑΚΕ-ΕΕ)

ΨΗΦΙΣΜΑ () για τη ζάχαρη

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στο Λουξεμβούργο από τις 23 έως τις 26 Σεπτεμβρίου 1996,

Α. επιβεβαιώνοντας το ψήφισμά της για τη ζάχαρη που ενέκρινε κατά την 22α σύνοδό της στο Windhoek (Ναμίμπια) από τις 18 έως τις 22 Μαρτίου 1996,

Β. υπενθυμίζοντας τα σχετικά ψηφίσματα που ενέκρινε η 63η σύνοδος του Συμβουλίου Υπουργών ΑΚΕ στην Apia (Δυτική Σαμόα) από τις 24 έως τις 26 Ιουνίου 1996,

Γ. τονίζοντας τη σημασία που έχει για τα συνυπογράφοντα κράτη της Σύμβασης Λομέ η ζάχαρη που εξάγεται στην ΕΕ βάσει του Πρωτοκόλλου για τη Ζάχαρη και της συμφωνίας για την Ειδική Προτιμησιακή Ζάχαρη (SPS),

Δ. επαναλαμβάνοντας τη δέσμευση των χωρών ΑΚΕ να προμηθεύσουν στην ΕΕ την ακατέργαστη ζάχαρη από ζαχαροκάλαμο που χρειάζεται, βάσει των όρων και προϋποθέσεων του Πρωτοκόλλου και της συμφωνίας SPS, προς το αμοιβαίο όφελος των συμβαλλομένων μερών,

Ε. παρατηρώντας ότι ο τομέας της ζάχαρης έχει συμβάλει σημαντικά στην κοινωνικο-οικονομική ανάπτυξη, στην προαγωγή της δημοκρατίας, της χρηστής διακυβέρνησης και του κράτους δικαίου, και κατά συνέπεια στην πολιτική σταθερότητα των εν λόγω χωρών,

ΣΤ. παρατηρώντας επίσης ότι οι χώρες ΑΚΕ εξακολουθούν να περιμένουν μία προσφορά για την εγγυημένη τιμή που θα ισχύσει κατά την περίοδο εμπορίας 1996/97,

Ζ. ανησυχώντας για τις αρνητικές επιπτώσεις που έχει η περιοριστική πολιτική τιμών της ΕΕ επί της ζαχαροβιομηχανίας των χωρών ΑΚΕ που πλήττονται, μεταξύ άλλων, από τον εισαγόμενο πληθωρισμό,

Η. έχοντας υπόψη ότι οι αρμόδιοι για τη ζάχαρη Υπουργοί ΑΚΕ έχουν ήδη εκπονήσει σχέδιο δράσης για την άνοδο της αποτελεσματικότητας και της ανταγωνιστικότητας του τομέα αυτού, με συνακόλουθο την πρόσθετη επιβάρυνση των χωρών ΑΚΕ,

Θ. ανησυχώντας για το γεγονός ότι εξακολουθεί να μην έχει αναληφθεί από την ΕΕ καμμία δέσμευση όσον αφορά την παροχή βοήθειας για την ελάφρυνση του άχθους του υψηλού κόστους μεταφοράς, παρά τις αποδείξεις ότι τούτο οφείλεται σε παράγοντες εκτός του ελέγχου των χωρών ΑΚΕ,

Ι. λαμβάνοντας υπόψη τις εξελίξεις όσον αφορά τις διαπραγματεύσεις της ΕΕ για συμφωνίες ελεύθερου εμπορίου με τρίτες χώρες και για εμπορικούς συνασπισμούς στους οποίους συμμετέχουν χώρες που παράγουν ζάχαρη,

1. καλεί την ΕΕ:

i) να αναγνωρίσει πλήρως τη σημασία που έχει η ζαχαροβιομηχανία για τις οικονομίες των ενδιαφερομένων χωρών ΑΚΕ και τη συμβολή της στην κοινωνικο-οικονομική τους ανάπτυξη 7

ii) να εξασφαλίσει ότι η τιμή που προσφέρεται για τη ζάχαρη ΑΚΕ λαμβάνει πλήρως υπόψη τους κοινωνικο-οικονομικούς παράγοντες που αναφέρονται στο ετήσιο μνημόνιό τους 7

iii) να λάβει δεόντως υπόψη τα πορίσματα της μελέτης του 1992 για το κόστος της μεταφοράς της ζάχαρης και να αρχίσει ενέργειες για να συμβάλει στην ελάφρυνση του άχθους του υψηλού κόστους μεταφοράς για τις χώρες ΑΚΕ 7

iv) να εξασφαλίσει ότι οι υποχρεώσεις της έναντι των χωρών ΑΚΕ θα παραμείνουν ανεπηρέαστες από οιαδήποτε συμφωνία ελεύθερου εμπορίου ή απελευθέρωσης του εμπορίου με τρίτες χώρες ή εμπορικούς συνασπισμούς, περιλαμβάνοντας τη ζάχαρη στον κατάλογο των ευαίσθητων προϊόντων που εξαιρούνται από το εμπόριο ή θεσπίζοντας κάποια άλλη διάταξη με παρεμφερές αποτέλεσμα 7

2. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ και στην Επιτροπή.